  Туспуктэм: Майя Бывальцева Майя Бывальцева 21-тӥ шуркынмонэ Ижкарын Йӧскалык театрын Кузебай Гердлэн но Ашальчи Оиклэн вордскемзы дырысен 125 но Иосиф Наговицынлэн 135 ар тырмонзылы сӥзем «Ойдо, эше, вераськом…» литературая но крезьгуръя ӝыт ортчиз. Ужрадэ, асьме элькунысь сяна, Татарстанысь, Башкортостаынсь, Марий Элысь, Киров но Перм улосвылъёсысь делагециос но куноос – кивалтӥсьёс, пӧртэм удысъёсысь ӧнерчиос, школаын дышетскисьёс – вуизы. Ваньмыз 500 пала адями люкаськиз. Таӵе бадӟым пумиськонэз Удмурт кыллэн нуналэзлы но тупатӥзы. Соин ик тросэз вераськисьёс удмурт кылэз утён, азинтон ужпумъёсын герӟаськем ужъюгдуръя малпанъёссэс усьтӥзы.  « Пиналъёс, семьяос ӟучомемын, но ужаськомы «Ӟеч-а, бур-а» линияя. Туж секыт, но выриськомы. Начальной школаысен со ваньмыз потэ. Начальной школаын милям межрегиональной фестиваль «Питыран» ортчылэ, вить ар ортчиз ини. Собре средний школае но выриськом сое поттыны, удмуртлыкез. Пичен, калленэн, курадӟыса, но тани ӧжтак ке но удмурт вераськисьёсты отчы пыриськытыса » Галина Перевозчикова, Якшур-Бӧдья ёросысь Мукши шоръёзо школаысь удмурт кылъя дышетӥсь Кузебай Герд, Трокай Борисов, Ашальчи Оки, Максим Наговицын, Иосиф Наговицын трос лэсьтӥзы удмуртлэсь асваланзэ ӝутон, автономиез кылдытон понна. Соку ик удмурт пиналъёс понна выль школаос, дышетӥсьёсты дасясь семинариос усьтӥзы, удмурт кылын книгаос поттонэз радъзы, пусйиз «Удмурт Кенеш» огазеяськонлэн тӧроез Андрей Ураськин. « Кузебай Герд, Трокай Борисов, Максим Прокопьев, Ашальчи Оки но Иосиф Наговицын - удмурт калыкмылэн, удмурт кылмылэн, удмурт культурамылэн толло, туннэ но ӵуказе нуналзы. Соослэсн лэсьтэм ужзы асьме понна котьку но адӟем карымон луэ » Андрей Ураськин, «Удмурт Кенеш» огазеяськонлэн тӧроез, Удмуртилэн Кун Кенешысьтыз лулчеберетъя, туризмъя но йӧскалык политикая ялан ужась ӧрилэн кивалтӥсез Удмуртиысь Кун Кенешлэн тӧроезлэн воштӥсез Татьяна Ишматова юыгдытӥсьёсмылэсь нимъёссэс, соослэсь ужзэс утён, калыке поттон но азьланьтон ужен вырисьёслы тау кариз. Озьы ик ӝожомемзэ вераз, куке удмуртъёсты ик удмурт кылэз косыса дышетыны кулэ. Статистика возьматэ, котькуд нунал дуннеын кыӵе ке но калыклэн кылыз быре, туж уг пот вал, асьме удмурт кылмы сыӵе калэ мед вуоз шуыса, пусйиз со. « Со (удмурт кыл – ред.) нырысь ик асьмелы лулкужым сётэ, сюлэммес ӟырдатэ. Асьмеос котьку но шуиськом: ум бырйиське, кин луыса вордскыны. Но асьмелы сыӵе узырлык кузьмамын – удмурт луыса удмурт музъем вылын вордӥськыны. Соин ик асьме азьын сылэ туж бадӟым ужпум – утьыны асьме музъеммес, утьыны асьме Элькунмес, кудзэ кылдытӥзы вал та дано батыръёс, но азинтыны сое. Кызьы шуэ вал Кузебай Герд: "Тазалыко мед луоз асьме Республикамы" » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн кивалтӥсез Москаваысь Литеартурая М. Горький нимо институтысь кылысь кылэ берыктонъя кафедраысь доцент Вера Пантелеева пусйиз, калыкмылэсь ортчем сюрессэ гажаны кулэ, озьы ик кунлыкмылэн кутсконаз сылэм муртъёсты ялан тодамы возёно. Кузебай Герд но Ашальчи Оки, соку егит адямиос, 100 ар талэсь азьло удмурт кылэз утён, вӧлмытон, дышетон но азинтон понна улонзэс жалятэк нюръяськизы, удмуртлыкез юнматон понна асьсэдыз жалятэк ужазы, пусйиз тодосчи. Тужгес ӟырдыт кылбуръёссэ Герд 20 арес дыръяз гожъяз, нош калыкмы кунлык басьтон дыръя солы 22 арес вал. Мар асьмеос туннэ таӵе аресамы кариськомы но кызьы ужаськомы, юан пуктӥз Вера Пантелеева. Удмурт кыллы сӥзем статьяяз Кузебай Гердэз асьмелы но туж тодмо ужпумъёс сюлмаськытӥзы – удмуртъёслэн асваланзылэн ляб луэмез, книга-газет бордысь палэнскемзы, школаосын удмурт кылэз мылпотытэк дышетон. Гердлэн ужан аръёсыз ог 15 ар гинэ кыстӥськизы, нош солэн удмуртъёс понна лэсьтэм ужъёсыз – пэзия, проза, драматургия удысысь произведениосыз, удмурт кыл, литература, наука, культура сярысь статьяосыз – куать томен поттэмын. Тросэз ужъёсыз ыштэмын, быдэтэмын ай. Кин эшшо ас калыкез понна сокем-сокем ӟечлыко но пайдалыко ужаз? Фото: Майя Бывальцева Ашальчи Оки но кылбуръёс гинэ ӧз гожъя. Универистэз йылпуъян араз, 1927-тӥ арын, совето педиатрлэсь Георгий Сперанскийлэсь книгазэ удмурт кылэ берыктӥз – «Нуны нотӥсь кышномуртлы мар тодыны кулэ» («Вскармиливание грудного ребёнка и уход за ним»). Алнашын син эмъясь луыса ужакуз эшшо одӥг берыктэм книгаез потӥз – «Ондрейлэн тракомаен висьыса синтэм лоуэмез» («Как Андрей ослеп от трахомы», Л. В. Канель). Вера Пантелеевалэн кылъёсызъя, Окилэн берыктэм книгаосыз та дырозь рос-прос эскерымтэ на. Та выллем берыктэм книгаос удмурт калыкез югдытон ужпумъёсын герӟаськемын. Нош со югдурез 100 ар талэсь азьло котькинлэсь но умой валса быдэстылӥзы Кузебай Герд но Ашальчи кадь ӟырдыт сямо удмурт адямиос, пусйиз тодосчи. « Соос вань кужымзэс но улонзэс удмурт кунлэн кылдэмез но юнмамез понна, удмурт литературной кыллэн азинскемез понна сётӥзы. Соин туннэ асьмелэн нокыӵе правомы ӧвӧл, соослэсь ужъёссэ палэнтыса, удмурт кылмес вунэтыса, ӟучомон сюрес вылэ кожыны. Иське, мар понна 100 ар талэсь азьло соос сокем-сокем тыршизы удмурт калыкез сайкатыны, югдытыны но дышетыны? Ноку медаз кысы та бадӟым югдытӥсьёсмылэн верам-гожтэм кылъёссы. Нош со быдэсмоз соку, куке егитъёс уз возьдаське но уз куштӥське удмурт кылзылэсь, куке туала егитъёс ӝабыр-ӝабыр басьтӥськозы удмуртлыкен герӟаськем удысэз азьланьтыны. Нош ужмы асьмелэн туж трос – удмуртлыке нуись сюрес ноку медаз уретӥськы » Вера Пантелеева, Москаваысь Литеартурая М. Горький нимо институтысь кылысь кылэ берыктонъя кафедраысь доцент, кылосбур тодосъя кандидат Глазкарысь шаертодонъя музейлэн история ёзэтысьтыз валтӥсь тодос ӧнерчи, доцент, истори тодосъя кандидат Люция Волкова Ивосиф Наговицын сярысь ивортон лэсьтӥз. Литературая но крезьугръя ӝытын пиналъёс юбиляръёслэсь кылбуръёссэс лыдӟизы, кырӟазы но эктӥзы. Озьы ик Ашальчи Окилы, Кузебай Гердлы, Иосиф Наговицынлы сӥзем творчествоя вожвылъяськонъёсын вормись быдэс элькунысь нылписоты сӥлы каризы. Ужрадэз радъясьёс, «Удмурт Кенеш» но Йӧскалык дышетонъя институт,  вормисьёсты пусъёнэз юри бадӟым сцена вылэ поттӥзы, мед соос трос калыклэсь кичабонъёссэс кылозы, удмурт луэмзэс дунъямез валалозы шуыса. Пуимськонэз эктонъя но кырӟанъя А. В. Мамонтов нимо «Италмас» ккун ансамбль йылпумъяз. Тегъёс: Удмуртия удмуртъёс удмуртлык КузебайГерд АшальчиОки Ижкар  